Thon vil åpne lukket Grønland-kvartal
Thon Eiendom har latt kvartalet sentralt på Grønland forfalle i årevis. Nå vil de åpne opp og fylle det med liv. Det gjør noen dypt bekymret.  – Det ser jo ikke ut. Men det kan bli utrolig bra! Shobeir Razavinik, eiendomssjef hos Thon Eiendom, står midt mellom forfalne bygninger, skrot og graffiti i en bakgård rett ved Grønlands torg. De færreste har vært her. Men i kvartalet finnes, i tillegg til mye «rask», flere historiske bygninger og mye byhistorie: Stallen, skilt ut fra Oslo Ladegård på 1700-tallet. Et nedlagt bakeri fra slutten av 1800-tallet i kraftig forfall, og – selve juvelen – Trelasthallen fra 1939 med et fantastisk rom med stor takhøyde. Folk på utsiden kjenner trolig det grønne, falleferdige huset i Tøyenbekken 12 best. Det er regulert til bevaring. Men Thon prøvde lenge å få rive både det og nabogården og bygge en boligblokk.  I 2018 sa bystyret nei til riving og Thon mente da antall boliger ble for lavt. Siden har forfallet stort sett fått pågå uforstyrret.     Vil åpne opp Men nå er boligplaner byttet ut med ideen om å åpne hele kvartalet og fylle det med liv. Og de tre adskilte delene skal ses under ett. Shobeir Razavinik understreker at han selv har bodd lenge på Grønland og elsker bydelen. – Vi vil gi Grønland et nytt tilbud, åpne nye byrom og sette ting i brukbar stand, sier han, mens han viser vei gjennom forfallet.  Han nevner uterommene til Asylet og Dattera til Hagen som tilsvarende «lommer» i bydelen. Vi stanser ved Stallen, en av Grønlands eldste bygninger. Den minner lite om et hyggelig utested.  – Det er jo trist at ingen vet at den finnes. Vi ser for oss en form for servering med åpning ut hit til bakgården. – Men dere har latt den forfalle? – Vi kunne ikke slippe inn folk og bruke den til noe. Men nå tar vi grep. Og vi er villige til å legge inn pengene som trengs, sier han.  I første omgang er det Trelasthallen som skal oppgraderes og åpnes. Den har de siste årene vært brukt til utstillinger og kulturarrangementer. Tanken nå er en form for servering eller «andre spennende tilbud». Det grønne forfalne huset mot gaten skal tas tak i. Og etter hvert vil de finne ny bruk til både bakeriet og de mange andre små-bygningene. De kan eksempelvis bli avfallsrom, kjøkken og toaletter. Gentrifiseringen truer? Planene har allerede skapt bekymring for total gentrifisering av Grønland.  – Det er flott med bevaring, sier Martin Brostigen i Gamlebyen beboerforening. – Men det må bli tilgjengelig for alle, ikke bare middelklassen. Det er det som gjør oss tvilende til prosjektet. Han peker på en rekke prosjekter, som Botsen, Landbrukskvartalet og høyhusene på Lilletorget som vil trekke i samme retning. – Leieprisene vil øke og småbedriftene og mangfoldet skjøvet ut, spår han.  Eiendomssjef Razavinik mener gentrifiseringen vil komme uansett i en så sentral bydel. I dag leier blant annet Backstube og Starbucks deler av lokalene.  – Vi må prøve å beholde det unike med Grønland. Men leienivået må opp hvis vi skal investere. – Hva da med småbutikkene som gjør Grønland unik. Blir de presset ut? – Mange av butikkene er «liv laga», selv med høyere leie, sier han – og understreker at de ikke har tatt stilling til hvem som eventuelt skal få bli. Men at de som har vært lengst skal prioriteres. – Vi er ikke ute etter å ødelegge Grønland. Men det er ikke sikkert alle kontrakter vil bli forlenget, sier han – og konkluderer: – Vi er klare. Nå er det opp til PBE om vi får lov.  Håper å få bli I Lakshmi Stoffhus i Tøyenbekken sitter Nilhu Malhotra blant fargerike stoffer, klær og et norsk flagg. Her startet moren butikk for 40 år siden. Og siden har de blitt. Hun har ikke hørt om planene. Men tar det uansett med ro. – Det har vært masse planer, men det har aldri skjedd noe, sier hun. Og tilføyer: – Jeg tror Thon vil ha meg her. Det trengs annerledes, små butikker. Vi er veldig få igjen.  Hvor mange som blir igjen vil tiden vise.
Thon Eiendom vil ruste opp og åpne et forfallent kvartal ved Grønlands torg.  Noen frykter det vil føre til gentrifisering og mener tilbudene må være tilgjengelig for alle, ikke bare middelklassen.  Thon mener gentrifiseringen er uunngåelig i en så sentral bydel. De vil prøve å beholde det unike med Grønland og prioritere leietagerne som har vært der lengst.